Rødovre Mighty Bulls overraskede grundspilsvinderne fra Blue Fox Herning i DM-kvartfinalen i ishockey, hvor det blev til sejr i syvende og sidste kamp. Men da københavnerne skulle prøve at gentage kunststykket mod Frederikshavn Whitehawks tirsdag aften, gik den ikke. Nordjyderne vandt den første DM-semifinale med 4-1 efter en kamp, der reelt blev afgjort i anden periode. Her slog frederikshavnerne til tre gange på seks minutter og bragte sig dermed foran 4-1 inden sidste periode, hvor Rødovre ikke kunne stille noget op mod en solid Frederikshavn-defensiv. Mere tæt blev det i den anden semifinale, hvor Sønderjyske tog imod Odense Bulldogs. Her stod der 2-2 inden tredje periode. Den var blot 28 sekunder gammel, da Tyler Gotto bragte hjemmeholdet foran 3-2 - en stilling, der holdt kampen ud. De to semifinaleserier fortsætter i denne uge på den måde, at Rødovre møder Frederikshavn torsdag, mens Sønderjyske skal til Odense fredag.

Opsummering:
Frederikshavn ordnede paragrafferne i anden periode af første DM-semifinale i ishockey mod Rødovre.